FI Euroopan unionin virallinen lehti CE 78/860

(2004/C 78 E/0914)

KIRJALLINEN KYSYMYS E-3825/03

esittäjä(t): Ilda Figueiredo (GUE/NGL) komissiolle

(12. joulukuuta 2003)

Aihe: Hylätyt kaivokset

Useissa Euroopan unionin maissa, etenkin Portugalissa, on erittäin huonossa kunnossa olevia hylättyjä kaivoksia, joihin ajan myötä muodostuneet järvet saastuttavat lähialueiden veden ja maaperän. Tämä vaarantaa kyseisten alueiden ympäristön ja asukkaiden terveyden.

Muun muassa Portugalissa sijaitsevien hylättyjen uraanikaivosten tilanne on erittäin huolestuttava. On tietysti olemassa kaivosten ennallistamisohjelma, mutta sitä varten osoitetut varat ovat riittämättömät, minkä vuoksi ympäristön pilaantumisen estämiseksi tehtävä ennallistamistyö on hyvin hidasta.

1. Mitä tutkimuksia on tehty Euroopan unionin jäsenvaltioissa hylätyistä kaivoksista, erityisesti uraanikaivoksista? Onko olemassa sellaisia ennallistamishankkeita, joilla pyritään estämään ympäristön pilaantuminen ja suojelemaan kansanterveyttä?

2. Mitä tätä tavoitetta koskevia tukia on myönnetty Portugalille?

3. Mitä muita tukia olisi mahdollista saada tätä tarkoitusta varten lyhyellä aikavälillä ottaen huomioon Portugalin vakavan tilanteen ja sen talousvaikeudet?

Loyola de Palacion komission puolesta antama vastaus

(6. helmikuuta 2004)

Komissio on jo monien vuosien ajan ollut tietoinen uraanin louhinnan ja kaivosten aiheuttamista ongelmista sen jälkeen, kun taloudellinen toiminta kohteessa on päättynyt. Hylätyt kaivokset voivat aiheuttaa suuren säteilyvaaran ihmisille ja ympäristölle, jos niitä ei hoideta ja kunnosteta asianmukaisesti.

Ongelma on erityisen ajankohtainen eräissä Keski- ja Itä-Euroopan maissa, ja siitä on tehty tutkimuksia Phare-ohjelman ja muiden vastaavien ohjelmien puitteissa. Tietyt jäsenvaltiot, jotka ovat aiemmin harjoittaneet uraanin louhintaa (muun muassa Saksa, Ranska ja Ruotsi), ovat tutkineet kaivosten ennallistamista. Mitään yhteisön rahoittamaa tutkimusta ei kuitenkaan ole toteutettu unionin alueella viimeaikaisten tutkimuksen puiteohjelmien yhteydessä.

Komission teettämän, vuonna 1999 julkaistun tutkimuksen tuloksissa korostettiin jälleen kerran kaivosten aiheuttamia ongelmia (1). Raportissa kuvataan säteilyn arviointia koskeva menettely, erilaisten ennallistamis-vaihtoehtojen ominaisuudet suorituskyvyn ja kustannusten näkökulmasta sekä päätöksentekoa tukeva rakenne, jossa sovelletaan monikriteerisiä hyötytoimintoja sekä kansainvälisten ohjeiden mukaisia interventiotasoja.

Neuvoston direktiivin 96/29/Euratom (2) 53 artiklan mukaan jäsenvaltioiden on ryhdyttävä tarvittaviin toimenpiteisiin päättyneen säteilytoiminnon — uraanin louhinta mukaan luettuna — jälkivaikutusten vähentämiseksi. Toimenpiteitä ovat esimerkiksi alueen rajaaminen, altistuksen seuranta, interventioiden toteuttaminen jne.

Portugali ehdotti Prime-ohjelman puitteissa kahta uraanikaivoksiin liittyvää tutkimusta, jotka on jo hyväksytty. Tutkimusten kokonaiskustannukset ovat 2,754 miljoonaa euroa, josta yhteisö rahoittaa 1,656 miljoonan euron osuuden Euroopan aluekehitysrahaston (EAKR) kautta. Portugalin viranomaiset ovat ilmoittaneet komissiolle, että neljää muutakin uraanikaivosten ennallistamiseen liittyvää hanketta tutkitaan parhaillaan. Niiden kustannukset ovat yhteensä 12,86 miljoonaa euroa.

(1) Investigation of a possible basis for a common approach with regard to the restoration of areas affected by lasting radiation exposure as a result of past or old practice or work activity, ”CARE”, saatavilla Internetissä osoitteessa (http://europa.eu.int/comm/energy/nuclear/radioprotection/publication/doc/115_en.pdf).

(2) Neuvoston direktiivi N:o 96/29/Euratom, annettu 13 päivänä toukokuuta 1996, perusnormien vahvistamisesta työntekijöiden ja väestön terveyden suojelemiseksi ionisoivasta säteilystä aiheutuvilta vaaroilta (EYVL L 159, 29.6.1996).